Pa sterf, ma en kind (6) kritiek ná botsing | Maroela Media
Pa sterf, ma en kind (6) kritiek ná botsing
'n Man, in sy 30's, is dood en sy vrou en sesjarige seun is in 'n kritieke toestand nadat hulle Sondagaand in 'n botsing met 'n vragmotor in South Hills, Johannesburg, betrokke was.
Russel Meiring, 'n woordvoerder van ER24, het gesê die botsing het op die hoek van Outspan- en Heidelburgweg plaasgevind."Die motor het ná die botsing teen 'n verkeerslig tot stilstand gekom," het Meiring gesê.
Die man, wat die motor bestuur het, was reeds dood toe paramedici by die toneel opgedaag het. "Die vrou, in haar laat 20's, was in die passasiersitplek vasgekeer. Hul sesjarige seun was in 'n stoeltjie op die agterste sitplek vasgemaak. Hy moes saam met sy ma uit die voertuig se wrak gesny word," het Meiring bygevoeg.
Die ma en kind is op die toneel behandel, waarna hulle na 'n nabygeleë hospitaal geneem is vir gevorderde behandeling.